ΕΡΤ Sports

Η **ΕΡΤ Sports** (**Ελληνική Ραδιοφωνία Τηλεόραση Sports**) ήταν θεματικό επίγειο ελεύθερο τηλεοπτικό κανάλι της ΕΡΤ και το πρώτο στην Ελλάδα που εξέπεμψε σε υψηλή ευκρίνεια από τις 27 Απριλίου 2011 (*ΕΡΤ HD*) καλύπτοντας έως το 2013 μεγαλουπόλεις όπου η ΕΡΤ είχε ψηφιακό σήμα, όπως η Κόρινθος, η Αθήνα, η Θεσσαλονίκη, η Πάτρα, η Λάρισα, η Αλεξανδρούπολη, η Κομοτηνή, το Ηράκλειο, τα Χανιά, η Καλαμάτα, καθώς και πόλεις της Κεντρικής Μακεδονίας (Κατερίνη, Κιλκίς, Βέροια, Νάουσα, Γιαννιτσά και Έδεσσα) και της Θεσσαλίας (Τρίκαλα, Καρδίτσα, Τύρναβος και Καλαμπάκα).

Από τις 11 Ιουνίου 2015 με την επαναλειτουργία της ΕΡΤ, το ΕΡΤ HD είχε εμβέλεια σε όλη την Ελλάδα και εικοσιτετράωρο πρόγραμμα, αναμεταδίδοντας πρόγραμμα και από τα τρία κρατικά κανάλια (ΕΡΤ1, ΕΡΤ2 και ΕΡΤ3), αλλά κυρίως από την ΕΡΤ1, ενώ στα άλλα άλλαζε η ροή στην ΕΡΤ HD, κυρίως σε αθλητικά δρώμενα.

Στις 23 Φεβρουαρίου 2019 το ΕΡΤ HD, αντικαταστάθηκε από το ΕΡΤ Sports με αμιγώς αθλητικό περιεχόμενο, ωστόσο η πανδημία του Covid-19 που έγινε ένα χρόνο μετά (26 Φεβρουαρίου), γέμισε το πρόγραμμα του σταθμού με αθλητικά προγράμματα σε επανάληψη, με αποτέλεσμα η ΕΡΤ να πάρει την απόφαση να καταργήσει το ΕΡΤ Sports για λόγους τηλεθέασης και τεχνολογίας, και την 1 Δεκεμβρίου 2020, σταμάτησε την επίγεια εκπομπή και αντικαταστάθηκε από την ΕΡΤ1 HD, και το ΕΡΤ Sports μετατράπηκε σε υβριδικό κανάλι, για έξυπνες τηλεοράσεις.

100px|right
100px|right
100px|right

## Ιστορία
Στις 27 Απριλίου 2011 ξεκίνησε η πρώτη μετάδοση ελεύθερου υψηλής ευκρίνειας σήματος από το πιλοτικό ψηφιακό πρόγραμμα **ΕΡΤ HD** με τον ποδοσφαιρικό αγώνα Ρεάλ Μαδρίτης - Μπαρτσελόνα. Ο σταθμός από το ξεκίνημά του μετέδιδε ποδοσφαιρικούς αγώνες του Τσάμπιονς Λιγκ, του Euro 2012, άλλους ευρωπαϊκούς αθλητικούς αγώνες, και τους Ολυμπιακούς Αγώνες του 2012, που έγιναν στο Λονδίνο. Επίσης, μετέδιδε και αγώνες της Formula 1 παράλληλα μαζί με την τότε ΕΤ1.

Πριν από το κλείσιμο της ΕΡΤ, δεν μετέδιδε 24ωρο πρόγραμμα, παρά μόνο μεγάλα αθλητικά γεγονότα και τους διαγωνισμούς τραγουδιού της Eurovision του 2011, του 2012 και του 2013, παράλληλα μαζί με την τότε ΝΕΤ. Επανήλθε μαζί με τα υπόλοιπα κανάλια της ΕΡΤ στις 11 Ιουνίου 2015, με εικοσιτετράωρο πρόγραμμα από τα δύο υπόλοιπα κανάλια της ΕΡΤ, αντικαθιστώντας την ΝΕΡΙΤ HD.

Ως ΕΡΤ Sports HD έκανε δοκιμαστική πρεμιέρα στις 3 Νοεμβρίου 2018, στη διάρκεια των αγώνων που μετέδωσε το κρατικό κανάλι και μέχρι τις 9 Φεβρουαρίου του 2019, αποτελούσε θεματική ενότητα της ΕΡΤ HD. Από τότε, η ΕΡΤ Sports αντικατέστησε πλήρως την ΕΡΤ HD. Στις 28 Σεπτεμβρίου 2020 το ΕΡΤ Sports, άλλαξε λογότυπο μαζί με τα υπόλοιπα τρία τηλεοπτικά κανάλια της ΕΡΤ (ΕΡΤ1, ΕΡΤ2 και ΕΡΤ3) ενώ παράλληλα αφαιρέθηκε το HD από το λογότυπο, παρόλο που μεταδίδεται σε 1080p.

Την 1η Δεκεμβρίου 2020, η ΕΡΤ Sports αντικαταστάθηκε στην επίγεια τηλεόραση από την υψηλής ευκρίνειας έκδοση της ΕΡΤ1 η οποία μαζί με την ΕΡΤ2 και την ΕΡΤ3 ξεκίνησαν να εκπέμπουν ταυτόχρονα σε HD βάσει Ευρωπαϊκής νομοθεσίας, μετά από πιέσεις των Βρυξελλών. Η Ελλάδα ήτανε μέχρι το 2020, από τις τελευταίες χώρες της Ευρώπης, που δεν είχε η Δημόσια Ραδιοτηλεόραση, ταυτόχρονη εκπομπή και σε υψηλή ευκρίνεια.

## Η ΕΡΤ Sports σήμερα
Η ΕΡΤ Sports μεταδίδεται μέσω της υβριδικής πλατφόρμας του ΕΡΤFLIX στο διαδίκτυο και στις έξυπνες τηλεοπτικές συσκευές κατά περιπτώσεις των αθλητικών γεγονότων, επιτρέποντας την ταυτόχρονη απευθείας μετάδοσή τους αν είναι σε κοινή ώρα, όπως έγινε με τους αγώνες του Roland Garros 2020 αλλά και της ελληνικής Basket League. Παράλληλα και η ΕΡΤ3 αναλαμβάνει την μετάδοση αθλητικών γεγονότων.

### ertsports.gr
Το Μάιο του 2022 ξεκίνησε τη λειτουργία του ο ιστότοπος ertsports.gr, ένα σημείο συγκεντρωτικής αθλητικής ενημέρωσης για όλα τα αθλητικά γεγονότα που καλύπτει η ΕΡΤ.

## Πρόγραμμα
Το πρόγραμμα της επίγειας ΕΡΤ Sports περιελάμβανε αποκλειστικά μεταδόσεις αθλητικών γεγονότων, ζωντανών και μαγνητοσκοπημένων, και αγώνες της Φόρμουλα 1 ενώ με την πανδημία του COVID-19, ελαττώθηκαν και ματαιώθηκαν, σε μεγάλο βαθμό, τα ζωντανά αθλητικά προγράμματα, με αποτέλεσμα, το ΕΡΤ Sports να προβάλλει ιδίως τους καλοκαιρινούς μήνες του 2020, αποκλειστικά αθλητικές διοργανώσεις περασμένων χρόνων σε επανάληψη.

### Μουσική
Η ΕΡΤ HD, μετέδωσε σε ζωντανή μετάδοση παράλληλα με την ΝΕΤ (2011-2013), την ΕΡΤ1 (2016-2018), την ΕΡΤ2 (2018) και το Δεύτερο Πρόγραμμα, τους Διαγωνισμούς Τραγουδιού Eurovision (56ου Διαγωνισμού Ντίσελντορφ 2011, 57ου Διαγωνισμού Μπακού 2012, 58ου Διαγωνισμού Μάλμε 2013, 61ου Διαγωνισμού Στοκχόλμη 2016, 62ου Διαγωνισμού Κίεβο 2017 και 63ου Διαγωνισμού Λισαβόνα 2018). Στις 14, 16 και 18 Μαΐου 2019 η *ΕΡΤ HD* επανήλθε από την συχνότητα του ΕΡΤ Sports, αποκλειστικά για την ζωντανή μετάδοση του 64ου διαγωνισμού τραγουδιού της Eurovision 2019 από το Τελ Αβίβ του Ισραήλ, που μεταδόθηκε παράλληλα σε εικόνα σταθερής ευκρίνειας με την ΕΡΤ2, και ραδιοφωνικά από το Δεύτερο Πρόγραμμα. Επίσης το ΕΡΤ HD μετέδωσε ζωντανά και τις συναυλίες των Μουσικών Συνόλων της ΕΡΤ, και την Όπερα της Βιέννης. Με την κατάργηση της επίγειας ΕΡΤ Sports, μεταδίδονται από την ΕΡΤ1 και ΕΡΤ2 από το 2021, τόσο σε τυπική όσο και σε υψηλή ευκρίνεια.

### Αθλητικά δρώμενα
Μετά την επίγεια κατάργηση της ΕΡΤ Sports, η ΕΡΤ1 ανέλαβε τη μετάδοση του Τουρνουά ντε Ρολάν Γκαρός (Αντισφαίριση), των τελικών του Τσάμπιονς Λιγκ, του Γιουρόπα Λιγκ (Ποδόσφαιρο) και της Φόρμουλα 1, με τα δικαιώματα της τελευταίας να αποκτά μετά ο ΑΝΤ1 ενώ η ΕΡΤ3 ανέλαβε τη μετάδοση των αγώνων καλαθοσφαίρισης, της ελληνικής Basket League, του Μπάσκετμπολ Τσάμπιονς Λιγκ, των αγώνων Βόλεϊ της ελληνικής Volley League, των αγώνων ποδοσφαίρου της Super League 2 αλλά και αγώνων πρωταθλήματος χάντμπολ.

### Ολυμπιακοί Αγώνες
Η ΕΡΤ HD και το ΕΡΤ Sports, επίσης το διάστημα 2011 με 2019 μετέδωσαν ζωντανά τους Θερινούς Ολυμπιακούς και Παραολυμπιακούς Αγώνες. Κατά τη διάρκεια των Θερινών Ολυμπιακών Αγώνων που διεξήχθησαν την επόμενη χρονιά στο Τόκιο λόγω της πανδημίας του κορωνοϊού ορισμένες ημέρες, όλα τα κανάλια της ΕΡΤ, επίγεια και υβριδικά, αξιοποιήθηκαν για τη μετάδοση αυτών των αγώνων.

## Τηλεθέαση
Το ΕΡΤ Sports δεν κατάφερε ποτέ μέσα στον ενάμιση χρόνο επίγειας λειτουργίας του να κερδίσει μεγάλα μερίδια τηλεθέασης, με το γενικό μέσο όρο να φτάνει μόλις το 1%. Στις 23 Οκτωβρίου του 2020, η ΕΡΤ Sports, κατέγραψε το χειρότερο νούμερο τηλεθέασης, στην ιστορία της Ελληνικής τηλεόρασης, σχεδόν αγγίζοντας το 0%.

## Παραπλάνηση από τον ΣΚΑΪ
Ο όμιλος ΣΚΑΪ υπέβαλε μήνυση κατά της ΕΡΤ το 2011 για παράνομη μονοπωλιακή μετάδοση υψηλής ευκρίνειας προγραμμάτων, υποστηρίζοντας ότι ο δημόσιος φορέας παραβιάζει τους κανονισμούς της Ευρωπαϊκής Ένωσης ως προς τον ανταγωνισμό. Αργότερα ο ΣΚΑΪ, διέψευσε την είδηση και ζήτησε, συγνώμη από την διοίκηση της ΕΡΤ.

## Λογότυπα της ΕΡΤ HD και του Επίγειου ΕΡΤ Sports

## Παραπομπές


## Εξωτερικοί σύνδεσμοι
*ΕΡΤ Sports

Κατηγορία:Ελληνική Ραδιοφωνία Τηλεόραση
Κατηγορία:Μέσα Μαζικής Ενημέρωσης της Αθήνας
Κατηγορία:Συνδρομητικές πλατφόρμες της Ελλάδας
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2019